ประกาศคณะกรรมการกํากับตลาดทุนที่ ทน. 75/2552 เรื่อง หลักเกณฑ์ เงื่อนไข และวิธีการชําระบัญชีของกองทุนรวมเพื่อผู้ลงทุนซึ่งเป็นคนต่างด้าว อาศัยอํานาจตามความในมาตรา 16/6 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์(ฉบับที่ 4) พ.ศ. 2551 และมาตรา 130 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคลซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ออกข้อกําหนดไว้ดังต่อไปนี้ข้อ ๑ ในประกาศนี้ (1) "กองทุนรวม" หมายความว่า กองทุนรวมประเภทรับซื้อคืนหน่วยลงทุนที่จัดตั้งและจัดการโดยบริษัทจัดการ เพื่อผู้ลงทุนซึ่งเป็นคนต่างด้าว (2) "บริษัทจัดการ" หมายความว่า บริษัทหลักทรัพย์ที่ได้รับใบอนุญาตประกอบธุรกิจหลักทรัพย์ประเภทการจัดการกองทุนรวมเพื่อผู้ลงทุนซึ่งเป็นคนต่างด้าว (3) "ผู้ดูแลผลประโยชน์" หมายความว่า ผู้ดูแลผลประโยชน์ของกองทุนรวม(4) "ผู้ชําระบัญชี" หมายความว่า ผู้ที่บริษัทจัดการแต่งตั้งให้เป็นผู้ชําระบัญชีของกองทุนรวมและได้รับความเห็นชอบจากสํานักงาน (5) "ทรัพย์สิน" หมายความรวมถึง หลักทรัพย์ตามกฎหมายว่าด้วยหลักทรัพย์และตลาดหลักทรัพย์ด้วยข้อ ๒ เมื่อเลิกกองทุนรวมแล้ว ให้บริษัทจัดการส่งมอบบัญชี เอกสารหลักฐานต่าง ๆ และงบการเงินของกองทุนรวม ณ วันเลิกกองทุนรวมที่รับรองโดยบริษัทจัดการนั้นเอง รวมทั้งดําเนินการให้ผู้ดูแลผลประโยชน์ส่งมอบบัญชีและเอกสารหลักฐานต่าง ๆ ของกองทุนรวมนั้นให้แก่ผู้ชําระบัญชีภายในสิบห้าวันทําการนับแต่วันเลิกกองทุนรวมข้อ ๓ ให้ผู้ชําระบัญชีจําหน่ายทรัพย์สินของกองทุนรวมโดยไม่ชักช้า ทั้งนี้ ผู้ชําระบัญชีจะแต่งตั้งผู้ที่มีความสามารถในการจัดการลงทุนให้เป็นผู้จําหน่ายทรัพย์สินของกองทุนรวมแทนก็ได้ข้อ ๔ ให้ผู้ชําระบัญชีมีอํานาจและหน้าที่ดังต่อไปนี้ (1) เก็บรวบรวมและรับทรัพย์สินของกองทุนรวมหรือที่กองทุนรวมมีสิทธิจะได้รับจากบุคคลอื่น รวมทั้งจําหน่ายทรัพย์สินของกองทุนรวมด้วย (2) ชําระหนี้ในนามกองทุนรวม และชําระค่าธรรมเนียม ค่าภารติดพัน รวมทั้งค่าใช้จ่ายอื่นซึ่งต้องเสียในการชําระบัญชีของกองทุนรวม (3) แบ่งเงินหรือทรัพย์สินที่เหลืออยู่ภายหลังการชําระหนี้ให้แก่ผู้ถือหน่วยลงทุนที่มีชื่อปรากฏในทะเบียนผู้ถือหน่วยลงทุน ณ วันเลิกกองทุนรวม (4) จดทะเบียนเลิกกองทุนรวมกับสํานักงาน (5) ดําเนินการโอนทรัพย์สินคงค้างให้แก่สํานักงาน (6) ดําเนินการอย่างอื่นที่จําเป็นเพื่อให้การชําระบัญชีเสร็จสิ้น การชําระค่าธรรมเนียม ค่าภารติดพัน รวมทั้งค่าใช้จ่ายอื่นซึ่งต้องเสียในการชําระบัญชีของกองทุนรวมตามวรรคหนึ่ง (2) ให้ชําระก่อนการชําระหนี้รายอื่นข้อ ๕ ให้ผู้ชําระบัญชีฝากทรัพย์สินของกองทุนรวมไว้กับผู้ดูแลผลประโยชน์โดยผู้ชําระบัญชีเป็นผู้สั่งรับและจ่ายทรัพย์สินดังกล่าวข้อ ๖ ภายในเจ็ดวันทําการนับแต่วันที่ผู้ชําระบัญชีได้รับมอบบัญชีและเอกสารหลักฐานของกองทุนรวมตามข้อ 2 ให้ผู้ชําระบัญชีดําเนินการดังต่อไปนี้ (1) แจ้งเป็นหนังสือให้เจ้าหนี้ซึ่งมีชื่อปรากฏในบัญชีและเอกสารหลักฐานของกองทุนรวมยื่นคําทวงหนี้แก่ผู้ชําระบัญชีภายในสิบห้าวันนับแต่วันที่เจ้าหนี้ได้รับหนังสือแจ้ง (2) แจ้งเป็นหนังสือให้ลูกหนี้ซึ่งมีชื่อปรากฏในบัญชีและเอกสารหลักฐานของกองทุนรวมชําระหนี้แก่ผู้ชําระบัญชีภายในเวลาอันควร ในการส่งหนังสือแจ้งให้เจ้าหนี้และลูกหนี้ตามวรรคหนึ่ง ให้ผู้ชําระบัญชีส่งทางไปรษณีย์ลงทะเบียนตอบรับ หรือส่งโดยวิธีอื่นใดที่มีหลักฐานการตอบรับข้อ ๗ ถ้าเจ้าหนี้ของกองทุนรวมมิได้ยื่นคําทวงหนี้แก่ผู้ชําระบัญชี ให้ผู้ชําระบัญชีวางเงินเท่าจํานวนหนี้ตามที่ปรากฏในบัญชีและเอกสารหลักฐานของกองทุนรวมและเงินประกันค่าฤชาธรรมเนียมไว้ ณ สํานักงานวางทรัพย์ ตามกฎหมาย กฎข้อบังคับ และระเบียบเกี่ยวกับการวางทรัพย์ และให้ผู้ชําระบัญชีแจ้งเป็นหนังสือให้เจ้าหนี้ซึ่งมีชื่อปรากฏในบัญชีและเอกสารหลักฐานของกองทุนรวมทราบถึงการวางเงินดังกล่าวโดยทางไปรษณีย์ลงทะเบียนตอบรับ ในการนี้ ผู้ชําระบัญชีต้องดําเนินการใด ๆ ตามความจําเป็นเพื่อให้สํานักงานเป็นผู้มีสิทธิถอนเงินที่วางไว้ซึ่งเจ้าหนี้มิได้เรียกเอาภายในสิบปีนับแต่วันที่ได้รับคําบอกกล่าวการวางเงินในฐานะที่เป็นทรัพย์สินคงค้างของกองทุนรวม รวมทั้งรับเงินประกันค่าฤชาธรรมเนียมส่วนที่เหลือคืนข้อ ๘ เมื่อผู้ชําระบัญชีได้ชําระหนี้หรือกันเงินเพื่อการชําระหนี้ทั้งหมดของกองทุนรวมแล้วให้ผู้ชําระบัญชีแบ่งเงินหรือทรัพย์สินส่วนที่เหลือนั้นให้แก่ผู้ถือหน่วยลงทุนตามส่วนของหน่วยลงทุนที่ผู้ถือหน่วยลงทุนแต่ละรายถืออยู่ตามหลักฐานที่ปรากฏในทะเบียนผู้ถือหน่วยลงทุน ณ วันเลิกกองทุนรวมข้อ ๙ ผู้ชําระบัญชีต้องชําระบัญชีให้เสร็จสิ้นภายในเก้าสิบวันนับแต่วันเลิกกองทุนรวมและต้องจดทะเบียนเลิกกองทุนรวมต่อสํานักงานภายในสามสิบวันนับแต่วันที่ชําระบัญชีเสร็จสิ้น ทั้งนี้ ให้ผู้ชําระบัญชีจัดส่งรายงานผลการชําระบัญชีต่อสํานักงาน ตามแบบที่จัดไว้ในระบบงานอิเล็กทรอนิกส์ของสํานักงาน และจัดส่งเอกสารดังต่อไปนี้ให้แก่ผู้ถือหน่วยลงทุน (1) สําเนางบการเงินสําหรับระยะเวลานับแต่วันที่เลิกกองทุนรวมจนถึงวันที่ชําระบัญชีเสร็จสิ้น ซึ่งประกอบด้วย (ก) งบรายรับและรายจ่าย (ข) งบรายได้และค่าใช้จ่าย (ค) งบแสดงส่วนของผู้ถือหน่วยลงทุน (2) เอกสารอื่นซึ่งอย่างน้อยต้องมีรายการดังต่อไปนี้ (ก) จํานวนเงินหรือทรัพย์สินที่จ่ายคืนผู้ถือหน่วยลงทุนคิดเป็นต่อหน่วยลงทุน (ข) วันที่จดทะเบียนเลิกกองทุนรวมกับสํานักงาน ในกรณีที่ผู้ชําระบัญชีไม่สามารถชําระบัญชีให้เสร็จสิ้นภายในระยะเวลาที่กําหนดตามวรรคหนึ่ง ให้ผู้ชําระบัญชีทําหนังสือขอผ่อนผันระยะเวลาการชําระบัญชีต่อสํานักงานพร้อมทั้งชี้แจงเหตุผลในการขอผ่อนผัน ในกรณีที่สํานักงานผ่อนผันระยะเวลาการชําระบัญชี สํานักงานอาจสั่งให้ผู้ชําระบัญชีดําเนินการอย่างใดอย่างหนึ่งเพื่อเร่งรัดการชําระบัญชีตามที่เห็นสมควร ทั้งนี้ ให้ผู้ชําระบัญชีส่งรายงานการชําระบัญชีพร้อมแถลงความเป็นไปในการชําระบัญชีให้สํานักงานทราบเป็นรายเดือนจนกว่าการชําระบัญชีจะเสร็จสิ้นข้อ ๑๐ เมื่อสํานักงานรับจดทะเบียนเลิกกองทุนรวมแล้ว ให้ผู้ชําระบัญชีส่งมอบบัญชีและเอกสารหลักฐานทั้งหมดของกองทุนรวมให้แก่บริษัทจัดการที่รับจัดการกองทุนรวมนั้นเก็บรักษาเป็นระยะเวลาไม่น้อยกว่าสิบปีนับแต่วันจดทะเบียนเลิกกองทุนรวมข้อ ๑๑ ให้บรรดาประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียน ที่ออกหรือวางแนวปฏิบัติตามประกาศคณะกรรมการกํากับหลักทรัพย์และตลาดหลักทรัพย์ ที่ กน. 22/2539 เรื่อง หลักเกณฑ์ เงื่อนไข และวิธีการชําระบัญชีของกองทุนรวมเพื่อผู้ลงทุนซึ่งเป็นคนต่างด้าว ลงวันที่ 12 ตุลาคม พ.ศ. 2539 ซึ่งใช้บังคับอยู่ในวันก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะมีประกาศ คําสั่ง และหนังสือเวียน ที่ออกหรือวางแนวปฏิบัติตามประกาศนี้ใช้บังคับข้อ ๑๒ ในกรณีที่มีประกาศฉบับอื่นใดอ้างอิงกับประกาศคณะกรรมการกํากับหลักทรัพย์และตลาดหลักทรัพย์ ที่ กน. 22/2539 เรื่อง หลักเกณฑ์ เงื่อนไข และวิธีการชําระบัญชีของกองทุนรวมเพื่อผู้ลงทุนซึ่งเป็นคนต่างด้าว ลงวันที่ 12 ตุลาคม พ.ศ. 2539 ให้การอ้างอิงดังกล่าวหมายถึงการอ้างอิงประกาศฉบับนี้ข้อ ๑๓ ประกาศนี้ให้ใช้บังคับตั้งแต่วันที่ 1 กันยายน พ.ศ. 2552 เป็นต้นไป ผู้มีอํานาจลงนาม - ประกาศ ณ วันที่ 3 สิงหาคม พ.ศ. 2552 (นายวิจิตร สุพินิจ)ประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ - เหตุผลในการออกประกาศฉบับนี้ คือ เนื่องจากพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 กําหนดให้การออกหลักเกณฑ์การชําระบัญชีกองทุนรวม เป็นอํานาจของคณะกรรมการกํากับตลาดทุน จึงเห็นควรออกประกาศเพื่อทดแทนประกาศคณะกรรมการกํากับหลักทรัพย์และตลาดหลักทรัพย์ ที่ กน. 22/2539 เรื่อง หลักเกณฑ์ เงื่อนไข และวิธีการชําระบัญชีกองทุนรวมเพื่อผู้ลงทุนซึ่งเป็นคนต่างด้าว ลงวันที่ 12 ตุลาคม พ.ศ. 2539 จึงจําเป็นต้องออกประกาศนี้